Ana Bogdan a făcut istorie la Roland Garros. Victorie categorică în două seturi
- Emma Cristescu
- 31 mai 2024, 10:53
Ana Bogdan s-a calificat în turul al treilea la Roland Garros, după ce a învins-o pe Anastasia Pavlyuchenkova, 32 de ani, 22 WTA, 6-4, 6-4. Meciul a avut loc noaptea, nu ziua, așa cum ar fi fost normal. Cele două adversare, ambele cu tricouri cu mâneci lungi și colanți pentru că erau doar 13 grade Celsius, s-au înfruntat pentru a patra oară în circuitul WTA.
Ana Bogdan, performanță incredibilă la Roland Garros
Rusoaica, favorită 20 la Roland Garros anul acesta, se impusese în precedentele trei, inclusiv anul acesta în calificări la Adelaide. Românca, aflată într-o perioadă de formă bună, a lovit prima la retur, făcând break pentru 2-0.
Pavlyuchenkova a egalat la 3, dar românca a luptat, a mai salvat o minge de break a rusoaicei și a forțat pe final, smulgând setul cu 6-4. Ana Bogdan a reușit să treacă peste game-ul cel mai complicat în setul secund, cel de 2-1. Apoi a venit break-ul. Și distanțarea la 4-1, apoi la 5-2.
Pavlyuchenkova n-a avut nicio șansă
Pavlyuchenkova s-a apropiat la 4-5, însă Bogdan a mai forțat un break, încununând o victorie, 6-4, 6-4, la capătul căreia a dominat aproape toate capitolele statisticii. La momentul respectiv, alte două meciuri erau în desfășurare.
Cu cine urmează să se dueleze Ana Bogdan
Aflată la a șaptea prezență pe tabloul principal de la Roland Garros din totalul de 9 participări, sportiva din România și-a egalat cea mai bună performanță din turnee de Mare Șlem și de la Paris, calificarea în turul al treilea, atinsă prima dată în 2021. Ana Bogdan urmează să se dueleze cu Elina Svitolina, favorita 15, pe care a învins-o recent, în BJK Cup la Amelia Island, în întâlnirea de calificare la turneul final. Mai devreme, Irina Begu avansase în aceeași fază a turneului, după 6-2, 6-4 cu Linda Noskova (Ceh, 27).
Duelul dintre Ana Bogdan și Pavlyuchenkova fusese prefațat la Open GSP, acolo unde Mihaela Buzărnescu, fost număr 20 WTA, a explicat de ce crede că românca ar putea să o învingă pe rusoaică, potrivit GSP.